DECRETO 99/2015, do 2 de xullo, de aprobación definitiva da modificación puntual do Plan xeral de ordenación municipal da Cañiza, no antigo mercado gandeiro.
Consellería de Medio Ambiente, Territorio e Infraestruturas — III. Outras disposicións — 16/07/2015

1. O Concello da Cañiza eleva, para a súa aprobación definitiva, o expediente da modificación puntual do Plan xeral de ordenación municipal, no ámbito do antigo mercado gandeiro, de conformidade co previsto no artigo 85.7 da Lei 9/2002, do 30 de decembro, de ordenación urbanística e protección do medio rural de Galicia.
2. O concello da Cañiza conta cun PXOM aprobado definitivamente o 27.6.2003.
3. A modificación puntual ten por obxecto reclasificar como solo urbanizable delimitado industrial-terciario con ordenación detallada, un ámbito de 51.894 m
2
na periferia da capitalidade do concello da Cañiza, clasificado no PXOM, parcialmente como solo urbano de sistema xeral de equipamentos de servizos e de espazos libres e zonas verdes; e, no resto, como solo rústico de protección ordinaria e de protección de infraestruturas pola presenza da A-52 e a súa vía de conexión coa N-120.
4. A Secretaría Xeral de Calidade e Avaliación Ambiental emitiu decisión do 24.10.2012 sobre a non necesidade de sometemento a avaliación ambiental estratéxica da MP.
5. Constan informes municipais: técnicos do 12.12.2012 e de 21.3.2013; e xurídicos do 12.12.2012, 20.3.2013 e 28.10.2014.
6. A modificación puntual foi aprobada inicialmente polo Concello en pleno en sesión do 30.8.2013. Foi sometida a información pública mediante anuncios nos xornais Atlántico e La Voz de Galicia do 17.9.2013 e no DOG do 4.10.2013. Deuse audiencia aos concellos limítrofes.
7. No expediente administrativo municipal constan os seguintes informes sectoriais:
– Confederación Hidrográfica do Miño-Sil do Ministerio de Agricultura, Alimentación e Medio Ambiente, informes do 8.10.2012, 3.2.2014, 18.7.2014 e 24.10.2014 (favorable condicionado).
– Demarcación de Estradas do Estado en Galicia do 31.1.2013.
– Servizo de Infraestruturas Agrarias da Consellería do Medio Rural e do Mar do 10.10.2013.
– Deputación de Pontevedra do 2.4.2014.
– Secretaría Xeral de Medio Rural e Montes do 29.11.2013.
– Dirección Xeral do Patrimonio Cultural do 1.7.2014.
– Dirección General de Telecomunicacións e Tecnoloxías de la Información do 4.2.2015.
8. A modificación puntual foi aprobada provisionalmente polo Concello Pleno o 31.10.2014.
9. O interese público da actuación, exixido no artigo 94.1 da LOUG, xustifícase pola implantación de usos produtivos necesarios, incorporando actividades económicas. Constan emendadas ou xustificadas as consideracións incluídas no informe previo á aprobación inicial da MP.
10. A modificación puntual dá lugar a un solo urbanizable delimitado industrial-terciario e desenvolve outros usos, dotacional e de zonas verdes, co obxecto de pór en valor unha área degradada polo cesamento da actividade do mercado de gando. O equipamento e zonas verdes de sistema xeral trasládanse en contigüidade a unha zona dotacional existente, máis próxima ao centro da capitalidade. A súa nova situación cumpre as determinacións establecidas no artigo 165 da LOUG, de accesibilidade e funcionalidade.
11. O solo rústico de protección de infraestruturas que se propón reclasificar a urbanizable, está situado fóra da liña límite de edificación da A-52 e da conexión coa N-120.
12. En cumprimento dos artigos 94.4 e 95.2 da LOUG, dado que a modificación afecta terreos cualificados como zonas verdes ou espazos libres públicos; e reclasifica solo rústico en urbanizable, solicitase o preceptivo informe favorable da Comisión Superior de Urbanismo na súa sesión do 17 de xuño de 2015.
De conformidade co disposto no artigo 95.4 da LOUG, a competencia para a aprobación definitiva das modificacións de planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia.
Visto canto antecede, de acordo co disposto nos artigos 85.7 e 95.4 da Lei 9/2002, do 30 de decembro, de ordenación urbanística e protección do medio rural de Galicia; e no artigo 37 da Lei 1/1983, do 22 de febreiro, reguladora da Xunta e da súa Presidencia, e co informe favorable da Comisión Superior de Urbanismo de Galicia de 17.6.2015, así como por proposta da conselleira de Medio Ambiente, Territorio e Infraestruturas, e logo da deliberación do Consello da Xunta de Galicia, na súa reunión do día dous de xullo de dous mil quince,
Artigo único. Aprobar definitivamente a modificación puntual do Plan xeral de ordenación municipal da Cañiza, no antigo mercado gandeiro, para os efectos do previsto no artigo 95.2 e 95.4 da Lei 9/2002, do 30 de decembro, de ordenación urbanística e protección do medio rural de Galicia.
Disposición derradeira. Recursos: segundo o disposto no artigo 85.11 da citada Lei 9/2002, contra este decreto non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, dous de xullo de dous mil quince